REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/114-16

16. mart 2016. godine

B e o g r a d

 Z A P I S N I K

 51. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 14. MARTA 2016. GODINE

Sednica je počela u 11,05 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Zoran Antić, Milan Kovačević, Miodrag Nikolić, Žarko Bogatinović, Milija Miletić, Marjana Maraš, Jovan Marković, Velimir Stanojević, Arpad Fremond, kao i Vladan Milošević (zamenik Jasmine Obradović), Nadica Nikolić Tanasijević (zamenik Đorđa Stojšića) i Miroslav Marinković (zamenik Dušana Petrovića), zamenici članova Odbora.

Sednici nisu prisustvovali članovi Odbora: Jasmina Obradović, Đorđe Stojšić, Goran Ćirić, Dušan Petrović i Sabina Dazdarević.

Sednici je prisustvovao i narodni poslanik Milan Novaković.

Pored članova Odbora sednici je prisustvovao i narodni poslanik: Dušan Janković.

Pored članova Odbora sednici su prisustvovali predstavnici Ministarstva poljoprivrede i zaštite životne sredine prof. dr Snežana Bogosavljević Bošković, Zoran Rajić i Željko Radošević, državni sekretari, Saša Stamatović, direktor Uprave za šume, Nebojša Milosavljević, direktor Uprave za zaštitu bilja, Nataša Milić, direktor Republičke direkcije za vode, Miodrag Petrović, direktor Uprave za veterinu, Dragana Gođevac, direktor Uprave za poljoprivredno zemljište, predstavnici Vlade Republike Srbije Dragan Glamočić, savetnik predsednika Vlade, Nenad Budimović, sekretar Udruženja za poljoprivredu, prehrambenu industriju, šumarstvo i vodoprivredu Privredne komore Srbije, kao i predstavnici sredstava javnog informisanja.

Većinom glasova usvojen je sledeći

 D n e v n i r e d

1. Razmatranje aktuelne situacije u poljoprivredi, šumarstvu i vodoprivredi u vezi sa elementarnom nepogodom - poplavom koja je zahvatila Srbiju;
2. Razno.

Prva tačka dnevnog reda **– Razmatranje aktuelne situacije u poljoprivredi, šumarstvu i vodoprivredi u vezi sa elementarnom nepogodom - poplavom koja je zahvatila Srbiju**

U uvodnim napomenama, Marijan Rističević, predsednik Odbora je istakao da je Odbor u aktuelnom sazivu započeo borbu sa katastrofalnim poplavama maja 2014. godine, i da mandat završava sa istim izazovom sa kojim se Srbija susrela pre dve godine. Predsednik je istakao da su posledice poplava predupređene, ali da to nije rezultat samo pojačanog rada već i toga da poplave nisu toliko razornog obima kao što su bile pre dve godine. Po njegovim rečima, za izgradnju vodoprivrednih objekata i zbrinjavanje tokova reka neophodno je da ojača ekonomija u zemlji.

Prof. dr Snežana Bogosavljević Bošković je navela da je najveća šteta naneta infrastrukturi, domaćinstvima i poljoprivredi, dodajući da šteta ne može da se poredi sa katastrofama od pre dve godine, i da najveći izazov predstavljaju bujične poplave koje imaju razornu moć i koje su nanele najviše štete. Ona je istakla da je na terenu naišla na razumevanje privrednika koji žele da budu uključeni u sistem odbrane od poplava, i iznela nezvanične podatke koji ukazuju da je poplavljeno više od šest hiljada hektara zemlje, najviše u Arilju gde je 80% malinjaka pretrpelo poplave, u Lučanima je najveća šteta pričinjena njivama, a šteta su pretrpeli i gradovi Kraljevo, Trstenik i Vrnjačka banja, gde je najviše stradala pšenica, krmno bilje i površine namenjene za setvu. Ministarka je takođe navela da poplave ne bi bile u tolikoj meri u Lučanima i Arilju da su brane na kojima se radilo bile završene. Ona je takođe rekla da su u prethodnom periodu preduzeća Srbijavode i Beogradvode izveli radove u 82 opštine i 302 lokacije, gde je uloženo oko tri milijarde i sto miliona dinara. Komisija će oceniti štetu a Vlada će donirati novac koji je već pripremljen, kako bi se pomoglo ugroženim područjima i poljoprivrednicima.

 U diskusiji su učestvovali narodni poslanici: Marijan Rističević, Milija Miletić, Milan Kovačević, Veroljub Matić, Vladan Milošević i Miroslav Marinković.

Druga tačka dnevnog reda – **Razno**

 Narodni poslanici Marjana Maraš i Arpad Fremond su zatražili od predstavnika ministarstva da se pojasne preporuke i tumačenja koje je ministarstvo dostavilo lokalnim samoupravama, a u vezi obaveze lokalnih samouprava da se do 31. marta 2016. godine donesu programi davanja u zakup državnog poljoprivrednog zemljišta. Takođe, Dragana Gođevac, direktor Uprave za poljoprivredno zemljište je obavestila članove Odbora da ministarstvo planira da do kraja maja donese Pravilnik kojim će se detaljnije rešiti pitanje prava prečeg zakupa poljoprivrednog zemljišta.

U diskusiji su učestvovali narodni poslanici: Marijan Rističević, Marjana Maraš i Arpad Fremond.

 Nakon rasprave o tačkama dnevnog reda, Odbor je na osnovu člana 56. Poslovnika Narodne skupštine, doneo sledeći

 Z A K Lj U Č A K

Odbor zahvaljuje svim organima, organizacijama i službama na republičkom i lokalnom nivou na trudu i posvećenosti u vezi elementarne nepogodne – poplave i izražava zadovoljstvo što je reakcija bila blagovremena, a šteta minimalna.

Odbor preporučuje da se u što kraćem roku nadoknadi šteta načinjena poplavama u skladu sa razmerama štete i mogućnostima.

Odbor preporučuje Upravama za veterinu i zaštitu bilja i drugim organizacijama i službama da preduzmu neophodne zaštitne mere za sprečavanje ugrožavanja zdravlja ljudi, životinja i biljaka.

Odbor preporučuje sanaciju i uređenje svih slivova i vodotokova, kanala za odvodnjavanje, uključujući moderne tehnike kakve se primenjuju u Evropskoj uniji i svetu, da bi se ubuduće izlazilo sa što manjom štetom, i da se u okviru sanacije, posebna pažnja posveti sanaciji klizišta.

Odbor preporučuje izmene zakona, pre svega Zakona o vodama, kako bi se ubuduće na jedinstven način borili od poplava.

Pošto drugih pitanja i predloga nije bilo, sednica je zaključena u 13,40 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Branka Zlatović Marijan Rističević